ສປປ ລາວ ລົງນາມ ແລະ ເຂົ້າເປັນພາຄີສົນທິສັນຍາສາກົນວ່າດ້ວຍ ການເກືອດຫ້າມອາວຸດນິວເຄຼຍ
ໃນວັນທີ 21 ກັນຍາ 2017, ໃນໂອກາດເຂົ້າຮ່ວມກອງປະຊຸມສະມັດຊາໃຫຍ່ອົງການສະຫະປະຊາຊາດ ສະໄໝທີ 72, ທ່ານ ສະເຫຼີມໄຊ ກົມມະສິດ, ລັດຖະມົນຕີກະຊວງການຕ່າງປະເທດ ໄດ້ລົງນາມໃນສົນທິສັນຍາ ວ່າດ້ວຍ ການເກືອດຫ້າມອາວຸດນິວເຄຼຍ (Convention on the Prohibition of Nuclear Weapons) ແລະ ຍື່ນສານເຂົ້າຮ່ວມເປັນພາຄີສົນທິສັນຍາ ມິນາມາຕະ ວ່າດ້ວຍ ສານບາຫຼອດ (Minamata Convention on Mercury) ໂດຍມີ ທ່ານ ສະຕີເຟັນ ມາທຽດສ (Stephen Mathias), ຜູ້ຊ່ວຍເລຂາທິການໃຫຍ່ ສປຊ ດ້ານກົດໝາຍ ເຂົ້າຮ່ວມໃນພິທີດັ່ງກ່າວ.
ສປປ ລາວ ເປັນປະເທດ ທີ 51 ທີ່ໄດ້ລົງນາມໃນສົນທິສັນຍາ ວ່າດ້ວຍ ການເກືອດຫ້າມອາວຸດນິວເຄຼຍ. ກອງປະຊຸມສະຫະປະຊາຊາດ ເພື່ອເຈລະຈາການສ້າງສົນທິສັນຍາວ່າດ້ວຍການເກືອດຫ້າມອາວຸດນິວເຄລຍ ເພື່ອກ້າວໄປສູ່ການລົບລ້າງອາວຸດນິວເຄຼຍຢ່າງສິ້ນເຊີງ ໄດ້ຮັບຮອງເອົາສົນທິສັນຍາດັ່ງກ່າວ ໃນວັນທີ 7 ກໍລະກົດ 2017 ທີ່ ນິວຢອກ. ສົນທິສັນຍາສະບັບນີ້ ເປີດໃຫ້ລົງນາມແຕ່ວັນທີ 20 ກັນຍາ 2017 ເປັນຕົ້ນໄປ ແລະ ຈະມີຜົນບັງຄັບໃຊ້ພາຍໃນ 90 ວັນ ພາຍຫຼັງ 50 ປະເທດໃຫ້ສັດຕະຍາບັນ. ການຮັບຮອງເອົາສົນທິສັນຍານີ້ ເປັນບາດກ້າວສໍາຄັນ ເພື່ອກ້າວໄປສູ່ການເກືອດຫ້າມ ແລະ ລົບລ້າງອາວຸດນິວເຄຼຍ. ການລົງນາມໃນສົນທິສັນຍາດັ່ງກ່າວຂອງ ສປປ ລາວ ສະແດງເຖິງເຈດຕະນາລົມທາງການເມືອງອັນຕັ້ງໜ້າຂອງລັດຖະບານລາວ ໃນການຮ່ວມມືກັບວົງຄະນາຍາດສາກົນ ໃນການສ້າງໂລກໃຫ້ປອດຈາກອາວຸດນິວເຄຼຍ.
ສົນທິສັນຍາ ມິນາມາຕະ ວ່າດ້ວຍ ສານບາຫຼອດ ຖືກຮັບຮອງເອົາຢູ່ເມືອງມິນາມາຕະ, ປະເທດຍິ່ປຸ່ນ ໃນປີ 2013 ຊຶ່ງມີຈຸດປະສົງເພື່ອປົກປ້ອງສຸຂະພາບຂອງມະນຸດ ແລະ ສິ່ງແວດລ້ອມ ທີ່ໄດ້ຮັບຜົນກະທົບຈາກການນຳໃຊ້ສານບາຫຼອດຢູ່ໃນອຸດສາຫະກຳ, ກົນຈັກ, ການຂຸດຄົ້ນບໍ່ແຮ່ ແລະ ອື່ນໆ. ສົນທິສັນຍານີ້ ກຳນົດຫຼັກການ ແລະ ມາດຕະການ ໃນການຄຸ້ມຄອງສານບາຫຼອດ ລວມທັງມາດຕະການປ້ອງກັນ ແລະ ການຊ່ວຍເຫຼືອ ຖ້າມີການຮົ່ວໄຫຼຂອງທາດເຄມີສານບາຫຼອດ ຫຼື ການລະບາດຂອງພະຍາດ ທີ່ເກີດຈາກຜົນກະທົບຂອງສານເຄມີບາຫຼອດ. ສະພາແຫ່ງຊາດ ສປປ ລາວ ໄດ້ຕົກລົງໃຫ້ສັດຕະຍາບັນເພື່ອການເຂົ້າເປັນພາຄີ ຂອງ ສປປ ລາວ ໃນຕົ້ນເດືອນກັນຍາ 2017.
ນັບແຕ່ປີ 2000 ເປັນຕົ້ນມາ ສປປ ລາວ ເຂົ້າຮ່ວມພິທີ່ສົ່ງເສີມການເຂົ້າຮ່ວມເປັນພາຄີສົນທິສັນຍາສາກົນຂອງ ສປຊ (UN Treaty Event) ໂດຍໄດ້ລົງນາມ ແລະ ຍື່ນສານເຂົ້າຮ່ວມເປັນພາຄີສົນທິສັນຍາໃນຂົງເຂດຕ່າງໆ ຫຼາຍສະບັບ ເພື່ອສະແດງໃຫ້ວົງຄະນາຍາດສາກົນເຫັນເຖິງຄວາມໝາຍໝັ້ນຂອງ ສປປ ລາວ ໃນການສົ່ງເສີມຫຼັກການແຫ່ງການຄຸ້ມຄອງດ້ວຍກົດໝາຍ ໃນການຮ່ວມມືສາກົນ.
ທີ່ມາ:ກະຊວງການຕ່າງປະເທດ
© ໂຕະນໍ້າຊາ | tonamcha.com___________